УСТАВ

НА НАРОДНО ЧИТАЛИЩЕ ” Н.Й.ВАПЦАРОВ-1909 г.” гр. ВЕТОВО, обл. РУСЕ

ГЛАВА ПЪРВА

ОБЩИ ПОЛОЖЕНИЯ

Чл. 1 Народно Читалище “Н.Й.Вапцаров” гр. Ветово, е традиционно самоуправляващо се културно – просветно сдружение.

Чл. 2 Читалището е юридическо лице с нестопанска цел, с наименование Народно Читалище “Н.Й.Вапцаров-1909 г”, което е създадено и функционира на основание на Закон за народните читалища, Закон за юридическите лица с нестопанска цел и този Устав.

Чл. 3 Народно Читалище “Н.Й.Вапцаров-1909 г” има за свое седалище гр. Ветово, общ. Ветово, обл. Русе, ул. „Трети март” 6, където се намира и адреса на управление. Чл. 4 Народното читалище не е политическа организация и в неговата дейност могат да вземат участие всички физически лица, без оглед на ограничения на възраст и пол, политически и религиозни възгледи и етническо самосъзнание.

ГЛАВА ВТОРА

ЦЕЛИ И ЗАДАЧИ НА ЧИТАЛИЩЕТО

Чл. 5 Народното читалище има за свои цели:

* да работи за развитието и обогатяването на културния живот, социалната и образователната дейност , спортен живот на гражданите от гр. Ветово.
* да запазва и развива обичайте и традициите на българския народ.
* да буди интерес към знание с оглед развитието на личността и приобщаването на хората към ценностите и постиженията на науката, изкуството, културата и спорта.
* да работи за възпитание и утвърждаване на националното самосъзнание.
* да осигурява достъп до информация.

Чл. 6 (1) За постигане на своите цели Народното читалище извършва следните основни дейности:

1. урежда и поддържа читалищната библиотеката и дейностите и, читални, фото-, фоно-, филмо- и видеотеки, както и създаване и поддържане на електронни информационни мрежи;

* развива и подпомага любителското художествено творчество;
* организира школи, кръжоци, курсове, клубове, кино- и видеопоказ, младежки дейности, празненства, концерти и чествания;
* събира и разпространява знания за родния край;
* създава, съхранява и популяризира музейни и други сбирки съгласно Закона за културното наследство;
* предоставя обучителни, компютърни и интернет услуги;
* (2) Народното читалище може да развива и допълнителна стопанска дейност, свързана с предмета на основната му дейност, в съответствие с действащото

законодателство, като използва приходите от нея за постигане на определените в

Устава му цели.

1. Народното читалище може да се сдружава с други нарадни читалища за постигане на своите цели, за провеждане на съвместни дейности и инициативи при условията и по реда на Закона за народните читалища.
2. Читалищните сдружения нямат право да управляват и да се разпореждат с имуществото на народните читалища, които са техни членове.

ГЛАВА ТРЕТА

ЧЛЕНСТВО В ЧИТАЛИЩЕТО

Чл. 7 Членството в Народното читалище е свободно за всички дееспособни граждани без ограничения щом те работят за постигане целите на Читалището и защитават неговите интереси.

Чл. 8 (1) Членовете на Народното читалище са индивидуални, колективни и почетни.

1. Индивидуалните членове са български граждани. Те биват действителни и спомагателни.
2. Действителните членове са лица навършили 18 години, които участват в дейността на Народното читалище, редовно плащат членски внос и имат право да избират и да бъдат избирани.
3. Спомагателните членове са лица до 18 години, нямат право да избират и да бъдат избирани, но имат право на съвещателен глас и са освободени от плащането на членски внос.

Чл. 9 Колективните членове съдействат за осъществяване на целите на Читалището, подпомагат дейностите, поддържането и обогатяването на материалната база и имат право на един глас в Общото събрание. Те се приемат по писмено заявление до

Настоятелството от упълномощен представител.

Чл. 10 Кандидатите за индивидуални и колективни членове подават писмено

заявление до Настоятелството на Народното читалище, с което декларират, че желаят да станат негови членове, че познават и приемат Устава му и ще работят за постигането на неговите цели. Настоятелството разглежда подадените заявления ежемесечно. Новоприетите членове имат право да избират и биват избирани след едногодишно членство в Народното читалище.

Чл.10 а. Членове отсъстващи на Отчетно изборно събрание не могат да бъдат избирани за ръководни органи /в настоятелство и проверителна комисия/.

Чл. 11 Приемането на нови членове на Народното читалище се прекратява след

насрочване на дата за провеждане на Редовно общо събрание или Извънредно общо събрание.

Чл. 12 Почетни членове могат да бъдат български и чужди граждани с особени заслуги към Народното читалище. Те се приемат от Общото събрание по

предложение на Настоятелството. Почетните членове се освобождават от членски внос.

ГЛАВА ЧЕТВЪРТА

ПРЕКРАТЯВАНЕ НА ЧЛЕНСТВО

Чл. 13 (1) Читалищното настоятелство предлага за изключване на Общото събрание членове на Народното читалище когато:

* членът нарушава грубо Устава на Народното читалище и решенията на неговите органи;
* работи срещу неговите цели и интереси, или му е причинил значителни вреди;
* член отсъства от две поредни заседания на Общото събрание без уважителни причини;
* член неплатил членски внос две поредни години се самоизключва;

(2) Членството да се прекратява при:

* След неплащане на членски внос за отчетната година без уважителни причини;
* По желание на самия член с писмено заявление до Настоятелството.

Чл. 14 Членовете на Народното читалище имат право да:

* участват в управлението на Народното читалище;
* получават улеснен достъп до всички читалищни форми на дейност и прояви по ред, определен от Настоятелството;
* ползват с предимство културно-просветните форми на Народното читалище. Чл. 15 Членовете на Народното читалище са длъжни:
* да спазват Устава на Народното читалище и решенията на неговите органи;
* да плащат лично или от упълномощено лице членския си внос;
* да участват в дейността на Народното читалище;
* да опазват имуществото и доброто име на Народното читалище, да не уронват неговия престиж.

ГЛАВА ПЕТА

ОРГАНИ НА УПРАВЛЕНИЕ

Чл. 16 Органи на управление на Народното читалище са: Общото събрание, Настоятелството и Проверителната комисия.

Чл. 17 (1) Върховен орган на Народното читалище е Общото събрание.

(2) Общото събрание на Народното читалище се състои от всички членове на Народното читалище, имащи право на глас.

Чл. 18 Общото събрание взема решения относно:

* изменя и допълва Устава на Народното читалище.
* избира и освобождава членовете на Настоятелството, Проверителната комисия и председателя.
* приема, изменя и отменя вътрешните актове на Народното читалище, необходими за организацията на неговата дейност.
* приема основни насоки за дейността на Народното читалище.
* взема решения за членуване или прекратяване на членството в читалищни сдружения.
* приема бюджета на Народното читалище за съответната финансова календарна година.
* делегира права на Читалищното настоятелство да определя размера на членския внос.
* отменя решения на други органи на Народното читалище.
* взема решения за прекратяване на Народното читалище.
* взема решения за отнасяне до съда на незаконосъобразни действия на ръководството или отделни читалищни членове.
* взема решения и по други въпроси съгласно Закона за народните читалища, Закона за юридическите лица с нестопанска цел и този Устав.

Чл. 19 (1) Редовно Общо събрание на Народното читалище се свиква от

Настоятелството най малко веднъж годишно. Извънредно Общо събрание може да бъде свикано по решение на настоятелство, по искане на Проверителната комисия или на една трета от членовете на Народното читалище с право на глас. При отказ на Настоятелството да свика извънредно Общо събрание до петнадесет дни от постъпването на искането, Проверителната комисия или една трета от членовете с право на глас, могат да свикат извънредно Общо събрание от свое име.

1. Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от седем дни преди датата на провеждането. В същия срок на вратата на Народното читалище и на други общодостъпни места в общината където е дейността на Народното читалище трябва да бъде залепена поканата за събранието.
2. Общото събрание е законно, ако присъстват най-малко половината от имащите право на глас членове на Народното читалище. При липса на кворум събранието се отлага с един час, и тогава събранието е законно, ако на него присъстват не по малко от една трета от членовете при редовно Общо събрание и не по малко от половината плюс един от членовете при извънредно Общо събрание.
3. По въпроси, които не са включени в дневния ред се вземат решения след като събранието реши те да бъдат включени в дневния ред , в противен случай не се вземат решения.

Чл. 20 (1) Изпълнителен орган на Народното читалище е Настоятелството. То се състои най малко от трима членове избрани за срок от три години. Същите да нямат роднински връзки по права и съребрена линия до четвърта степен. Настоятелството взема решение с мнозинство повече от половината на членовете си.

(2) Настоятелството:

* свиква Общото събрание;
* осигурява изпълнението на решенията на Общото събрание;
* подготвя проект за бюджет на Народното читалище и отчита изпълнението му пред Общото събрание;
* подготвя и внася пред Общото събрание отчет за дейността си;
* одобрява щата на Народното читалище и дава съгласието си за сключване на договори с извънщатни сътрудници;
* управлява имуществото на Народното читалище при спазване изискванията на законите и целите;
* осъществява и други правомощия съгласно Закона за народните читалища, Закона за юридическите лица с нестопанска цел и този Устав.

Чл. 21 (1) Председателят на Народното читалище е член на Настоятелството и се избира от Общото събрание, за срок от три години.

1. Организира дейността на Читалището съобразно закона, Устава и решенията на Общото събрание.
2. Представлява Народното читалище.
3. Свиква и ръководи заседанията на Настоятелството и председателства Общото събрание.
4. Сключва и прекратява трудовите договори със служителите, съобразно бюджета на Народното читалище и въз основа решение на Настоятелството.

Чл. 22 Секретарят на Народното читалище:

* организира изпълнението на решенията на Настоятелството, включително решенията за изпълненията на бюджета;
* организира текущата, основна и допълнителна дейност;
* отговаря за работата на персонала;
* представлява Читалището заедно и поотделно с председателя;
* неговите права и задължения както и възнаграждение, се приемат от Настоятелството;
* Длъжността Секретар на НЧ не е изборна ,той се назначава на постоянно място.
* Когато Секретарят не е член на Настоятелството, присъства на заседанията му с право на съвещателен глас.

Чл. 23 (1) Проверителната комисия на Народното читалище се избира за срок от три години и се състои от трима членове.

(2) Членовете на Проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на Председателя и Секретаря по права линия, съпрузи, братя, сестри и роднини по сватовство от първа степен.

Чл. 24 (1) Проверителната комисия извършва цялостен контрол върху дейността на Народното читалище и Настоятелството, дава оценка за неговата работа и за състоянието на Народното читалище пред Общото събрание.

1. Проверителната комисия изготвя правила за своята работа.
2. Председателят на Проверителната комисия може да участва в работата на Настоятелството без право на глас.

ГЛАВА ШЕСТА

ИМУЩЕСТВО И ФИНАНСИРАНЕ НА ЧИТАЛИЩЕТО

Чл. 25 Имуществото на Народното читалище се състои от право на собственост и от други вещни права, вземания, ценни книжа, други права и задължения.

Чл. 26 Имуществото на Народното читалище се използва за постигане на неговите цели.

Чл. 27 (1) Народното читалище ежегодно приема своя бюджет на Общо събрание предложен от Настоятелството.

(2) Настоятелството носи отговорност за изпълнението на бюджета и го отчита пред Общото събрание всяка година.

Чл. 28 (1) Народното читалище набира средства за своята дейност от:

* членски внос;
* субсидия от държавния и общински бюджети;
* платена културно-просветна дейност;
* помощи, завещания, дарения, спонсорство;
* от собствена стопанска дейност;
* ренти, наеми от движимо и недвижимо имущество;
* други приходи позволени от законовите разпоредби.
1. Народното читалище няма право да предоставя собствено или ползвано от тях имущество възмездно или безвъзмездно:
2. за хазартни игри и нощни заведения;
3. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
4. за постоянно ползване от политически партии и организации;
5. на председателя, секретаря, членовете на настоятелството и проверителната комисия и на членовете на техните семейства.

Чл.29 (1) Читалищното настоятелство изготвя годишен отчет за приходите и разходите, който се приема от общото събрание.

Чл. 30 (1) Председателя на читалището ежегодно в срок до 10 ноември представя на Кмета предложение за дейността на читалището през следващата година.

* 1. Председателя на читалището представя ежегодно до 31 март пред Кмета на общината и Общинския съвет доклад за осъществените читалищни дейности и за

изразходваните от бюджета средства през предходната година.

* 1. Програмата за развитие на читалищната дейност се изпълнява от читалището въз основа на финансово обезпечен договор, сключен с Кмета на общината.

ГЛАВА СЕДМА

ПРЕКРАТЯВАНЕ НА ЧИТАЛИЩЕТО

Чл. 30 Читалището може да бъде прекратено по решение на Общото събрание или по реда на чл. 27 от Закона за народните читалища.

1. ГЛАВА ОСМА

ЗАКЛЮЧИТЕЛНИ РАЗПОРЕДБИ

* 1. Народното читалище има свой кръгъл печат с надпис Народно читалище ”Н.Й.Вапцаров-1909 г” гр. Ветово, обл. Русе в средата с лого разтворена книга и слънце над нея.
	2. Празник на читалището е 24 май.
	3. За всички неуредени в този Устав решения се прилага Закона за народните читалища, Закона за юридическите лица с нестопанска цел и действащите актове.

Настоящият Устав е обновен и допълнен в съответствие с изменения Закон за народните читалища обнародван в ДВ бр. 42 от 05.06.2009 г., приет на Общото събрание на Читалището проведено на 30.03.2018 г. Същият е подписан от присъстващите действителни членове на читалището, съгласно приложения списък, представляващ неразделна част от Устава.

НАСТОЯТЕЛСТВО

1.Милена Петрова - председател 2.Янка Колева –секретар 3.Аксиния Георгиева – член 4.Вяра Димова – член

5.Семра Идиризова – член 6.Миглена Михнева –член 7.Цветомир Петров – член 8.Петранка Церовска –член 9.Васил Сталев – член

ПРОВЕРИТЕЛНА КОМИСИЯ

1.Стефан Ангелов - председател 2.Надежда Радева - член

3.Ива Моткова - член

**ОТЧЕТ**

**ЗА ДЕЙНОСТТА НА НЧ”Н.Й.ВАПЦАРОВ –1909г.” – ГРАД ВЕТОВО
 ЗА 2019 ГОДИНА**

 През изминалата година дейността на читалището беше организирана съгласно приетият културен календар и програма за развитие на читалищната дейност през 2019 година .
Екипът на читалището ,както и самодейните състави се включват активно в културния живот на общината.

 Щастливи сме, че заедно с нашите потребители – читатели, любителски колективи, участници в събития, партньори и съдружници – заедно утвърждаваме читалището като институция на духовността, културния живот и място за удовлетворяване на комуникативно – естетическите потребности на ветовчани и на гостите на нашия град.

**I.МИСИЯ:** Мисията на НЧ”Н.Й.Вапцаров 1909г.” е да съхранява националното културно наследство и родова памет, да привлича обществеността и най- вече младите хора, като създава благоприятна среда за културна, творческа и образователна изява, да популяризира културните постижения като принос към световната култура, да осигурява достъп до информационни технологии.
 През 2019 год. НЧ”Н.Й.Вапцаров- 1909г.” – град Ветово осъществява дейността си в съгласие със своите програмни цели, заложени в Устава на организацията според, които читалището като юридическо лице с нестопанска цел за извършване на общественополезна дейност има следните

 **II.ЦЕЛИ И ЗАДАЧИ:**

1.Да работи за развитието и обогатяването на културния живот , социалната и образователната дейност в населеното място.
 2.Да запазва и развива традициите и обичаите на българския народ.

 3.Да буди интерес към знание с оглед развитието на личността и приобщаването на хората към ценностите и постиженията на науката, културата, изкуството и спорта.
 4.Да работи за възпитание и утвърждаване на националното самосъзнание.
 5.Да осигурява достъп до информация за разширяване знанията на гражданите.
 6.Повишаване ролята на читалището в социалната и културната интеграция на различните общности.

 7. Приемственост между възрастни и деца.Изграждане и развиване на ценностната система у младежите и децата.

**III.ОСНОВНИ ДЕЙНОСТИ:**

 **1. БИБЛИОТЕЧНА ДЕЙНОСТ** Тяе формата, чрез която читалището реализира задачата си за разширяване и обогатяване на знанията и интереса към наука, изкуство и култура у местното население.
 Библиотеката разполага със заемна, читалня и справочна литература.Предлага достъп както до библиотечния фонд така и до интернет пространството.В читалнята се обособяват сбирки с материали по различни теми.
 Библиотеката разполага с библиотечен софтуер. Успоредно с това се поддържат каталози и картотека.
 Библиотеката работи с фондация „Глобални библиотеки”

 Тя е модернизирана ,оборудвана с компютри, предлагаща автоматизирани услуги.
 Нашата библиотека разполага с 21 444 библиотечни единици.Тя предоставя библиотечни и информационни услуги чрез отделите за деца, възрастни и читалня.Книжният фонд се поддържа в добро състояние и според финансовите възможности се обогатява с нова литература. През отчетния период новите книги са 281 броя на стойност 3001 лева . През отчетния период посещенията са 6 711 , от тях в читалня 1703, в информационния център потребителите са 120, от които 74- ма са и читатели , а уникалните потребители са 35 човека.

 Библиотеката предоставя на читателите вестник „Утро”, „Труд”, „Читалищен вестник” и „Форум” .

**ОТЧЕТ НА БИБЛИОТЕЧНАТА ДЕЙНОСТ ПРЕЗ 2019г.**
 **А.Цифрови показатели:**

 - библ. фонд - 21 444
 - читатели - 456
 - посещения - 6 711
 - посещения в читалня - 1703
 - раздадена литература – 6232 /заемна за дома/
 - ново набавена литература - 281тома
 - периодика - 4 заглавия
 - потребители информационен център - 120
 - уникални потребители – 35

 **Б.Дейности**
 - „Приказката на баба” – съвместно с децата от ДГ”Щастливо детство”.
 - Участие в национален маратон „Четяща България”под надслов Малки и големи вятовчани четат заедно”.
 - „Деца четат на деца” – на гости на децата в ДГ”Щастливо детство”.
 - „Библиотекар за един ден” – активни читатели на детски отдел обслужват своите връстници.
 - Читалня на открито
 -„Бъди ми приятел, книжчице любима”- четене на приказки на децата от ДГ”Щастливо детство”.
 - Среща на клуб „Христо Вишанов” с деца от ДГ”Щастливо детство „ и СУ”В.Левски” – начален курс. Четене на детски стихотворения.
 - Образователен урок”Апостолът в премеждие”
 - Екскурзия в „Детски отдел” на библиотеката.Трети март-„Денят на България” – урок по родолюбие.

**2.ХУДОЖЕСТВЕНО ТВОРЧЕСКА ДЕЙНОСТ**

 **А.Обща информация**

 **ЛЮБИТЕЛСКО ТВОРЧЕСТВО:**
 Към читалището функционират постоянни и временни колективи.

**ПОСТОЯННИ КОЛЕКТИВИ**

1. Детския танцов състав” Веселие”;
2.ТС”Веселие”;
3. ФГ”Росна китка”;
4. ВГ”Детелина”;
5. Литературен клуб „Христо Вишанов”;
6. ВГ ”Искри” ;
7.Театрален състав „Усмивка”; ”
 8.Кръжок „Сръчко”;
 9. Клуб по художествено слово;
10. Дамски клуб „Дъга”;
11.Детска работилница „Сръчко.”
12.ВГ за руски песни.

**ВРЕМЕННИ КОЛЕКТИВИ**
 1.Коледарска група
 2. Лазарска група

 Всички постоянни любителски колективи провеждат редовно своите занимания и репетиции.Усилията на художествените ръководители са насочени към повишаване качеството на създавания културен продукт. Всички самодейни колективи през отчетния период с много желание и амбиция работиха и работят за продължаване на своята мисия, превърнала се през годините в тяхно мото: ”Да съхраним традициите”. Те подбират репертоара си в зависимост от предстоящите участия /празници, концерти, фестивали/.
 Временните любителски колективи се сформират всяка година като наближат празниците, те поддържат българските обичаи коледуване и лазаруване.

**3.УЧАСТИЯ И НАГРАДИ:** През изминалата 2019 год. съставите са взели участие във следните фестивали:

* Фестивал на градската и шлагерна песен„Мара врачанка” град Враца – участие на група „Детелина „ и група „Искри „ – Двата състава получиха приз – Лауреати на фестивала и златни медали;
* Фестивал „Подари ми море” с.Крапец –група „Детелина „ се завърна с трета награда;
* Събор на читалищата град Бяла Варненско – участие на група „Искри” – златен медал; участие на група „Росна китка” – грамота ;
* Комитски събор с.Червена Вода – първо място за надиграване за ТС”Веселие”.
* Фестивал на тиквата с. Тетово – участие на ТС”Веселие”;
* Фестивал „Да си попеем и поиграем, както ний си знаем” с.Писанец –участие на ТС”Веселие” и ФГ”Росна китка”;
* Участие на ТС”Веселие” в концерт - община Авджилар РТурция;
- Фестивал ”Ветово пее и танцува” - участие на всички състави;
* Участие в местни мероприятия /концерти, литературни срещи, бележити дати и годишнини, празник на меда и други мероприятия от културния календар/.

**4.КЛУБОВЕ И КРЪЖОЦИ:
Детска работилница „Сръчко”-** с голям ентусиазъм децата от предучилищна и училищна възраст посещават нашата Детска работилница „Сръчко”. В нея те имат възможност да проявят своето творческо въображение, като по повод различните празници от българския фолклорен календар творят и изработват характерни за празника предмети /сурвакници, картички, мартеници, боядисват яйца/ като прилагат различни техники, стана традиция децата от работилницата сами да изработват украсата за Новогодишната елха. Вече осма поредна година към читалището се организират групи за лятна работа с деца ,които цяла ваканция са ангажирани с различни дейности. Всеки ден те могат да посещават следните дисциплини: ”Хорце”, където разучават български народни хора; „Театър на игра” – запознават се с творбите на отделните автори ;
„Млад готвач” – малките кулинари сами приготвят своите ястия и участват в кулинарни изложби в читалището; „Детско кино”– гледат прожекции на детски филми, лятна читалня „Прочети ми приказка”, ”Моята професия” – запознават се отблизо с естеството на работа на различните професии. Подредените изложби с творчеството на Детска работилница „Сръчко” радват посетителите на читалището.

**Литературен клуб „Христо Вишанов**”
 Носи името на рано загиналия ветовски поет Христо Вишанов. На сбирките членовете му представят написаното от тях ,правят срещи по повод бележити дати и годишнини и представят новоиздадените си стихосбирки. Гостуват на други клубове в страната. Имат преки контакти с литературен клуб „Петя Йорданова” и сатиричен клуб”Охлюв”- град Исперих, творчески клуб”Паралел 44” от град Велики Преслав, лит.клуб „Иван Вазов”- гр.Сопот.Членовете имат издадени по няколко стихосбирки и пет общи сборника, от които единия за деца.

 **Дамски клуб”Дъга”** - всички които искат да получат полезна информация по различни теми веднъж месечно в определен ден посещават сбирката на клуба . Темите по които ще се дискутира предварително се изнасят на таблото пред читалището.
**Клуб по художествено слово –** подготвя рецитали за различни тържествени чествания.
**Клуб млад приятел на книгата –** работа с деца , активни читатели.

**5.ОПИТ НА ЧИТАЛИЩЕТО ЗА ПРЕДОСТАВЯНЕ НА:**

 – Административни услуги – изготвяне на документи, за различни тържества и ритуали, копирни услуги и др.
 – Информационни услуги – интернет , преса, литература и др.

Читалището е притегателен център за хора от всички възрасти и етноси .

**ГОДИШНА ПРОГРАМА**

ЗА РАЗВИТИЕ НА

**НАРОДНО ЧИТАЛИЩE „ НИКОЛА Й.ВАПЦАРОВ 1909г.”**

**ОБЩИНА ВЕТОВО ГРАД ВЕТОВО ЗА 2020г.**

I.Общи положения
 Настоящата програма е разработена в изпълнение на чл.26 ,
 Съгласно чл. 2 от ЗЗНЧ, читалището е юридическо лице с нестопанска цел .То е традиционна, самоуправляваща се културно- просветна институция.
 Основа в работата му е утвърждаване и нарастване ролята и значението му в развитието на местните общности,увеличаване на обществената значимост на читалището като фактор за местно културно, образователно и информационно развитие. Читалището е носител на българския дух и култура през вековете. Задачата му е да откликва на нуждите на населението , да участва активно в обществения живот и да бъде притегателен културно образователен център.
II.Цели

 **1.Основна цел програмата** Настоящата програма има за цел подпомагане организирането и реализацията на комплекса от дейности в читалището ,както и за утвърждаването му като културно просветен център с активни културни, информационни,социални и граждански функции.
 **2.Основни цели на читалището**

 - Развитие и утвърждаване на духовните и културни ценности на гражданското общество.
 - Институционално укрепване на читалищата като местни общностни центрове с културно-просветни, информационни, социални и граждански функции.
 - Подпомагане на традиционните читалищни дейности и търсене на нови съвременни форми за тяхното развитие и предаване.
 - Поддържане на традиционните форми на културата и фолклора и приемственост на поколенията
 - Повишаване ролята на читалището при социалната и културна интеграция
 - Читалището достъпен център за библиотечно и информационно обслужване
 - Разширяване предоставянето на всякакъв вид услуги като модерни институции на бъдещето със съвременни културни и социални услуги, но оставащи неделима част от читалищните принципи за съхраняване, развитие и предаване на традициите и обичаите.
 III.Основни задачи, дейности и приоритети

**1.Основни задачи:**

 - да работи за развитието и обогатяването на културния живот, социалната и образователната дейност в населеното място;
 - да опазва културно- историческото наследство и националните традиции;

 - да помага за изграждането на ценностна система у децата и младежите и утвърждаването на националното им самочувствие;приемственост

 - да поддържа и обогатява материалната си база;
 - да запазва и развива традициите и обичаите на бълг. народ
 - повишаване ролята на читалището в социалната и културната интеграция на различните общности;

 **2.Основни дейности:**

 **А/ Библиотечно – информационна дейност**

 Това е една от основните дейности за читалището като културна институция.Чрез нея то се включва в националната мрежа от публични библиотеки у нас и съдейства за развитието на обществото, като осигурява достъп до многообразни и многобройни сфери на знание, идеи и мнения и до информация ,реализира концепциите на учене през целия живот ,удовлетворява потребностите на отделната личност и създава възможности за нейното развитие.Библиотеката при читалище „Н.Й.Вапцаров1909г.”обслужва читатели не само от Ветово, а и от общината главната и задача работа с читатели справочно –библиографска, краеведска и информационна дейност.

 **Б/Културно масова дейност**
Това е дейността, която до голяма степен зависи от обществената подкрепа и организационните качества на служителите в читалището.Тя включва организирането и провеждането на местни обичаи, тържествено отбелязване на бележити дати , национални и официални празници.Подреждане на витрини, кътове ,изложби, литературни четения и др.
 **В/Любителско творчество**
Другата основна дейност на читалището е любителското художествено творчество Самодейните колективи ,които работят в читалището са:

 **Постоянни:**
 1. ТФ”Веселие” , 2. ДТФ „Веселие” 3. ФГ”Росна китка”; 4. ВГ”Детелина”; 5. ВГ „Искри”; 6. ДР „Сръчковци”; 7. Клуб за художествено слово; 8. Дамски клуб ”Дъга”; 9.Литературен клуб ”Христо Вишанов”; 10. ТГ „Смях”; 11. МВГ „Приятели” ; 12. ДГ „Веселушки”; 13. Клуб „Лично творчество”; 14. Детска любознателница „В царството на книгите”.
 **Временни:**
 1. Коледарска група, 2. Лазарска група, 3. Лятно ателие по изкуствата, 4. Клуб „Парцалко”, 5. Клуб „Млад готвач”, 6. Клуб „Млад художник”, 7. Клуб „Млад конструктор”, 8. Клуб „Научи ме бабо”, 9. Клуб „Природолюбител”, 10. Клуб „БДП”, 11. Клуб „Млад огнеборец”, 12. Клуб „Здраве”

 **ІІІ. Партньорства**
 Основни партньори при работата на читалището: Община Ветово, Детска градина „Щастливо детство”, ЦОП”Смело сърце”, Пенсионерските клубове.
 Принципите , от които се ръководи читалището в отношенията със своите партньори са: отговорност и коректност.